
Regulamentul privind clasificarea, etichetarea și ambalarea substanțelor și amestecurilor

Capitolul I
DISPOZIȚII GENERALE

1. Regulamentul privind clasificarea, etichetarea și ambalarea substanțelor și amestecurilor (în continuare - Regulament) are ca scop garantarea unui înalt nivel de protecție a sănătății oamenilor și a mediului, precum și libera circulație a substanțelor, amestecurilor și articolelor, prin:
1.1. armonizarea criteriilor de clasificare a substanțelor și amestecurilor și a regulilor privind etichetarea și ambalarea substanțelor și amestecurilor periculoase;
1.2. stabilirea unor obligații pentru:
1.2.1. producătorii, importatorii și utilizatorii din aval de a clasifica substanțele și amestecurile plasate pe piață;
1.2.2. producătorii unei substanțe sau ai unui amestec de a eticheta și a ambala substanțele și amestecurile plasate pe piață;
1.2.3. producătorii, fabricanţii de articole și importatorii de a clasifica substanţele care nu sunt încă plasate pe piaţă care fac obiectul înregistrării în temeiul Legii nr. 277/2018 privind substanțele chimice.
1.3. stabilirea unei liste de substanțe cu elementele de clasificare și etichetare armonizate.
1.4. prevederea unei obligații pentru utilizatorii din aval, importatorii și distribuitorii menționați la pct. 149 și 150 de a transmite Agenției Naționale pentru Sănătate Publică informații relevante pentru un răspuns în situații de urgență privind sănătatea.
2. Prezentul Regulament nu se aplică: 
2.1. substanţelor radioactive și amestecurilor circumscrise domeniului de aplicare a Legii nr.  132/2012 privind desfăşurarea în siguranţă a activităţilor nucleare şi radiologice;
2.2. substanțelor și amestecurilor care fac obiectul supravegherii vamale, cu condiția să nu fie supuse niciunui tratament sau niciunei transformări, care sunt plasate în depozit temporar, zonă liberă, antrepozit vamal, destinate reexportului sau în regimul vamal de tranzit;
2.3. intermediarilor neizolaţi;
2.4. substanţelor și amestecurilor destinate cercetării știinţifice și dezvoltării, care nu sunt plasate pe piaţă, cu condiţia de a fi utilizate în condiţii controlate, în conformitate cu cerințele referitoare la locul de muncă și la mediu.
3. Deșeurile, astfel cum sunt definite în Legea nr. 209/2016 privind deșeurile, nu reprezintă o substanță, un amestec sau un articol în sensul art. 4 din Legea nr. 277/2018 privind substanțele chimice.
4. Prezentul Regulament nu se aplică în cazurile speciale pentru anumite substanțe sau amestecuri atunci când acest lucru este necesar pentru protecția intereselor esențiale de securitate și apărare națională.
5. Clasificarea explozivilor de uz civil se face exclusiv în conformitate cu Legea nr. 67/2024 privind regimul juridic al explozivilor de uz civil. Prezentul Regulament nu afectează regimul juridic al explozivilor de uz civil, inclusiv cerințele de evaluare a conformității, trasabilitate, marcare și supravegherea pieței.
6. Prezentul regulament nu se aplică substanţelor și amestecurilor în următoarele forme, aflate în stare finită și destinate utilizatorului final:
6.1. medicamente, astfel cum sunt definite în Legea nr. 153/2025 cu privire la medicamente;
6.2. produse medicamentoase de uz veterinar, astfel cum sunt definite în Legea nr. 119/2018 cu privire la medicamentele de uz veterinar;
6.3. produse cosmetice, astfel cum sunt definite în Hotărârea Guvernului nr. 1207/2016 pentru aprobarea Regulamentului sanitar privind produsele cosmetice;
6.4. dispozitive medicale, astfel cum sunt definite în Legea nr. 102/2017 cu privire la dispozitivele medicale, care sunt invazive sau care sunt utilizate în contact fizic direct cu corpul uman;
6.5. alimente sau furaje, astfel cum sunt definite în Legea nr. 306/2018 privind siguranța alimentelor, inclusiv atunci când sunt utilizate:
6.5.1. ca aditivi în produse alimentare, fiind circumscrise domeniului de aplicare a Hotărârii Guvernului nr. 229/2013 pentru aprobarea Regulamentului sanitar privind aditivii alimentari;
6.5.2. ca arome în produse alimentare, fiind circumscrise domeniului de aplicare a Hotărârii Guvernului nr. 1245/2018 cu privire la aprobarea Regulamentelor sanitare privind aromele şi anumite ingrediente alimentare cu proprietăţi aromatizante destinate utilizării în şi pe produsele alimentare și privind aromele de fum utilizate sau destinate utilizării în sau pe produsele alimentare;
6.5.3. ca aditivi în furaje, fiind circumscrise domeniului de aplicare a Hotărârii Guvernului nr. 910/2020 cu privire la aprobarea Cerințelor sanitar-veterinare față de hrana pentru animale;
6.5.4. în hrana pentru animale, fiind circumscrise domeniului de aplicare a Hotărârii Guvernului nr. 910/2020 cu privire la aprobarea Cerințelor sanitar-veterinare față de hrana pentru animale.
7. Prezentul regulament nu se aplică transportului aerian, maritim, rutier, feroviar sau pe căile navigabile interioare al mărfurilor periculoase, cu excepţia cazului în care se aplică pct. 124 – 126.
7.1. Pentru transportul aerian aplicarea prevederilor pct. 124–126 se efectuează fără a aduce atingere cerințelor specifice privind clasificarea, etichetarea, ambalarea și documentarea prevăzute de Instrucțiunile Tehnice ale ICAO pentru transportul aerian al mărfurilor periculoase (Doc 9284). În cazul oricărei discrepanțe, prevederile Instrucțiunilor Tehnice ICAO prevalează și constituie cadrul normativ obligatoriu pentru operațiunile de transport aerian.
8. În sensul prezentului Regulament, pe lângă noțiunile prevăzute în Legea nr. 277/2018 privind substanțele chimice, se aplică următoarele noțiuni:
8.1. „clasă de pericol” înseamnă pericolul de natură fizică, pentru sănătate sau pentru mediu;
8.2. „categorie de pericol” înseamnă diviziunea criteriilor din cadrul fiecărei clase de pericol, specificându-se gravitatea pericolului;
8.3. „pictogramă de pericol” înseamnă o compoziție grafică care include un simbol însoțit de alte elemente grafice, cum ar fi conturul, tiparul de fundal sau culoarea, folosită cu intenția de a transmite anumite informații cu privire la pericolul în cauză;
8.4. „cuvânt de avertizare” înseamnă un cuvânt care indică nivelul relativ de gravitate a pericolelor pentru a alerta cititorul cu privire la un potențial pericol; se disting următoarele două niveluri:
7.4.1. „pericol” înseamnă un cuvânt de avertizare care indică categoriile de pericole cele mai severe;
7.4.2. „atenție” înseamnă un cuvânt de avertizare care indică categoriile de pericole mai puțin severe;
8.5. „frază de pericol” înseamnă o frază alocată unei clase și categorii de pericol care descrie natura pericolelor prezentate de o substanță sau de un amestec periculos inclusiv, când este cazul, gradul de periculozitate;
8.6. „frază de precauție” înseamnă o frază care descrie măsura (măsurile) recomandată (recomandate) pentru a minimiza sau pentru a preveni apariția efectelor adverse rezultate din expunerea la o substanță sau la un amestec periculos, ca rezultat al utilizării sau eliminării;
8.7. „fabricant al unui articol” înseamnă orice persoană fizică sau juridică care fabrică sau asamblează un articol în Republica Moldova;
8.8. „polimer” înseamnă o substanță constituită din molecule caracterizate printr-o succesiune de unul sau mai multe tipuri de unități monomere. Asemenea molecule trebuie să aibă greutățile moleculare distribuite într-un astfel de domeniu încât diferențele de greutate moleculară să fie atribuite, în primul rând, diferențelor de număr al unităților monomere. Un polimer conţine:
8.8.1. o majoritate ponderală simplă de molecule care conțin cel puțin trei unități monomere legate printr-o legătură covalentă de cel puțin o altă unitate monomeră sau de un alt reactant;
8.8.2. o cantitate inferioară unei majorități ponderale simple de molecule cu aceeași greutate moleculară.
În sensul prezentei definiții, „unitate monomeră” înseamnă forma reacționată a unei substanțe monomere într-un polimer;
8.9. „monomer” înseamnă o substanță care este capabilă să formeze legături covalente cu o secvență de molecule suplimentare, similare sau diferite, în condițiile reacției specifice de obținere a polimerului, utilizată pentru procesul în cauză; 
8.10. „intermediar” înseamnă o substanță care este produsă în vederea unei transformări chimice consumată sau utilizată în cadrul acesteia în scopul transformării într-o altă substanță (denumită în continuare „sinteză”);
8.11. „intermediar neizolat” înseamnă o substanță care, în decursul sintezei, nu este scoasă în mod intenționat din echipamentul în care are loc sinteza (cu excepția prelevării de probe). Asemenea echipamente include recipientul de reacție, echipamentele auxiliare ale acestuia și orice alte echipament prin care trec substanțele în cursul unui proces continuu sau discontinuu, precum și conductele prin care are loc transferul dintr-un recipient de reacție în altul, în vederea efectuării următoarei etape a reacției, dar care exclud cuvele sau alte recipiente în care sunt depozitate substanțele după producere;
8.12. „aliaj” înseamnă un material metalic, omogen la scară macroscopică, constituit din două sau mai multe elemente combinate astfel încât nu pot fi separate cu ușurință prin mijloace mecanice; aliajele sunt considerate a fi amestecuri în sensul prezentului Regulament;
8.13. „UN RTDG” înseamnă Recomandările ONU privind transportul mărfurilor periculoase;
8.14. „cercetarea și dezvoltarea științifică” înseamnă orice experimentare științifică, analiză sau cercetare chimică, desfășurată în condiții controlate;
8.15. „valoare limită” înseamnă un prag pentru orice impuritate, aditiv sau component individual clasificate, dintr-o substanță sau dintr-un amestec, prag peste care acestea vor fi luate în considerare pentru a stabili dacă substanța sau amestecul trebuie să se clasifice;
8.16. „limită de concentrație” înseamnă un prag pentru orice impuritate, aditiv sau component individual, clasificate, dintr-o substanță sau dintr-un amestec care ar putea determina modul de clasificare al unei substanțe sau al unui amestec;
8.17. „diferențiere” înseamnă o distingere făcută în cadrul claselor de pericol în funcție de calea de expunere sau de natura efectelor;
8.18. „factor M” înseamnă un factor de multiplicare. Acesta se aplică concentrației unei substanțe clasificate ca fiind periculoasă pentru mediul acvatic, toxicitate acută categoria 1 sau toxicitate cronică categoria 1, și care se utilizează pentru determinarea, prin metoda însumării, a clasificării unui amestec, în care este prezentă substanța;
8.19. „pachet” înseamnă rezultatul complet al operațiunii de ambalare, constând din ambalaj și conținutul acestuia;
8.20. „ambalaj intermediar” înseamnă un ambalaj amplasat între ambalajul interior sau articole și ambalajul exterior;
8.21. „estimări ale toxicității acute” înseamnă valori numerice care sunt folosite pentru a clasifica substanțele și amestecurile într-una dintre cele patru categorii de pericol de toxicitate acută pe baza căii de expunere orală, dermică sau prin inhalare;
8.22. „suport de date” înseamnă un simbol al unui cod de bare liniar, un simbol bidimensional sau un alt mediu decaptare automată a datelor de identificare, care poate fi citit de un dispozitiv;
8.23. „reumplere” înseamnă o operațiune prin care un consumator sau un utilizator profesional umple un ambalaj cu o substanță sau un amestec periculos oferit de un furnizor în cursul unei activități comerciale, contra cost sau gratuit;
8.24. „stație de reumplere” înseamnă un loc în care un furnizor oferă consumatorilor sau utilizatorilor profesionali substanțe sau amestecuri periculoase care pot fi achiziționate prin reumplere, fie manual, fie prin echipament automat sau semiautomat.
8.25. „Numărul CAS” reprezintă identificatorul numeric unic, recunoscut la nivel internațional, atribuit substanțelor chimice de către Serviciul de Abstracte Chimice (Chemical Abstracts Service – CAS), divizie a Societății Americane de Chimie (American Chemical Society), utilizat pentru identificarea clară și neechivocă a substanțelor chimice.
8.26. „Nomenclatura IUPAC” reprezintă ansamblul regulilor standardizate, stabilite de Uniunea Internațională de Chimie Pură și Aplicată (International Union of Pure and Applied Chemistry), pentru denumirea sistematică a substanțelor chimice.
9. O substanță sau un amestec care respectă criteriile privind pericolele fizice, pentru sănătate sau pentru mediu, stabilite în părțile 2-5 din anexa nr. 1, este considerat periculoasă (periculos) și se clasifică în raport cu clasele de pericol corespunzătoare prevăzute în respectiva anexă.
9.1. În cazul în care, în anexa nr. 1, clasele de pericol se diferențiază pe baza căii de expunere sau a naturii efectelor, substanța sau amestecul se clasifică în conformitate cu diferențierea în cauză.
10. Producătorii, importatorii și utilizatorii din aval trebuie să clasifice substanţele sau amestecurile în conformitate cu Capitolul II înainte de a le plasa pe piaţă.
11. Fără a aduce atingere cerinţelor prevăzute la pct.10, producătorii, fabricanţii de articole și importatorii clasifică substanţele care nu sunt plasate încă pe piaţă în conformitate cu Capitolul II, în cazul în care:
11.1. Capitolul VII din Legea nr. 277/2018 privind substanțele chimice prevede înregistrarea substanțelor chimice.
12. În cazul în care o substanţă face obiectul clasificării și etichetării armonizate în conformitate cu Capitolul V printr-o intrare în partea 2 din anexa nr. 6, substanţa respectivă se clasifică în conformitate cu intrarea respectivă și nu se efectuează o clasificare a substanţei în conformitate cu Capitolul II în funcţie de clasele de pericol, diferenţierile și formele sau stările fizice acoperite de intrarea respectivă.
12.1. Clasificarea armonizată a substanţei respective se aplică tuturor formelor sau stărilor sale fizice, cu excepţia cazului în care o intrare din partea 2 a anexei nr. 6 precizează că o clasificare armonizată se aplică unei forme sau stări fizice specifice a substanţei respective. Cu toate acestea, în cazul în care substanţa se încadrează, de asemenea, într-una sau mai multe clase de pericol sau diferenţieri sau se află într-o formă sau într-o stare fizică care nu face obiectul unei intrări în partea 2 din anexa nr. 6, clasificarea ei în conformitate cu Capitolul II se efectuează pentru respectivele clase de pericol, diferenţieri și forme sau stări fizice.
13. În cazul în care o substanţă sau un amestec este clasificat(ă) ca periculos (periculoasă), furnizorii se asigură că substanţa sau amestecul se etichetează și ambalează în conformitate cu Capitolele III și IV înainte de plasarea pe piaţă.
14. În vederea îndeplinirii responsabilităţilor prevăzute la pct.13, distribuitorii pot utiliza clasificarea unei substanţe sau a unui amestec rezultată, în conformitate cu Capitolul II, stabilită de către un operator din lanţul de aprovizionare.
15. În vederea îndeplinirii responsabilităţilor prevăzute la pct. 10 și 13, utilizatorii din aval pot utiliza clasificarea unei substanţe sau a unui amestec rezultată, în conformitate cu Capitolul II, stabilită de către un operator din lanţul de aprovizionare, cu condiţia ca aceștia să nu schimbe compoziţia substanţei sau a amestecului.
16. Un amestec menţionat în partea 2 din anexa nr. 2, care conţine orice fel de substanţă clasificată ca periculoasă, este plasat pe piaţă numai dacă este etichetat în conformitate cu Capitolul  III.
17. În sensul prezentului regulament, articolele menţionate în secţiunea 2.1 din anexa I se clasifică, etichetează și ambalează în conformitate cu regulile pentru substanţe și amestecuri, înainte de a fi plasate pe piaţă.
18. Distribuitorii din cadrul unui lanţ de aprovizionare cooperează în vederea respectării cerinţelor de clasificare, etichetare și ambalare prevăzute în prezentul Regulament.
19. Substanţele și amestecurile se plasează pe piaţă numai atunci când corespund prezentului Regulament.
20. O substanță sau un amestec nu se plasează  pe piață decât dacă un furnizor, care este identificat pe etichetă, îndeplinește, în cursul unei activități industriale sau profesionale, cerințele prevăzute în prezentul Regulament în ceea ce privește substanța sau amestecul în cauză.

Capitolul II
CLASIFICAREA PERICOLELOR

Secțiunea 1
Identificarea și examinarea informațiilor
Subsecțiunea 1
Identificarea și examinarea informaţiilor disponibile referitoare la substanţe

21. Producătorii, importatorii și utilizatorii din aval ai unei substanțe identifică informațiile relevante disponibile pentru a stabili dacă substanța prezintă un pericol fizic, pentru sănătate sau pentru mediu, astfel cum se stabilește în anexa nr. 1, și în special următoarele:
21.1. datele generate în conformitate cu oricare din metodele menționate la pct. 39;
21.2. datele epidemiologice și experiența cu privire la efectele asupra oamenilor, de exemplu date de la locul de muncă sau date provenite din baze de date referitoare la accidente și boli;
21.3. date obținute din noile abordări metodologice;
21.4. orice informații științifice noi;
21.5. orice alte informații generate în cadrul programelor de chimie recunoscute la nivel internațional.
Informațiile se referă la forma sau la starea fizică în care substanța se plasează pe piață și în care este de așteptat, în mod rezonabil, să fie utilizată.
22. Producătorii, importatorii și utilizatorii din aval examinează informațiile menționate la pct. 21 pentru a stabili dacă sunt fiabile și valabile din punct de vedere științific în scopul evaluării în temeiul Secțiunii a 2-a din prezentul Capitol.
23. O substanță care conține mai mult de un component sub formă de component individual, o impuritate identificată sau un aditiv pentru care sunt disponibile informațiile relevante menționate la pct. 21 se evaluează utilizând informațiile disponibile privind atât componenții respectivi cunoscuți, cât și substanța în sine.
24. Pentru evaluarea unei substanțe care conține mai mult de un component în temeiul Secțiunii a 2-a din prezent Capitol în raport cu clasele de pericol «mutagenitatea celulelor embrionare», «carcinogenicitate», «toxicitate pentru reproducere», «perturbare a sistemului endocrin afectând sănătatea umană» și «perturbare a sistemului endocrin afectând mediul», menționate în secțiunile 3.5.3.1, 3.6.3.1, 3.7.3.1, 3.11.3.1 și 4.2.3.1 din anexa nr. 1, producătorul, importatorul și utilizatorul din aval utilizează informațiile relevante disponibile menționate la pct. 21 pentru fiecare dintre componenții cunoscuți.
25. Informațiile relevante disponibile privind o substanță în sine care conține mai mult de un component sunt luate în considerare în cazul în care este îndeplinită una dintre următoarele condiții:
25.1. informațiile demonstrează proprietăți mutagene asupra celulelor embrionare, cancerigene sau toxice pentru reproducere sau perturbarea sistemului endocrin afectând sănătatea umană sau mediul;
25.2. informațiile susțin concluziile bazate pe informațiile relevante disponibile cu privire la componenții substanței.
Informațiile relevante disponibile privind substanța în sine care conține mai mult de un component și care demonstrează absența proprietăților menționate la sbpct. 25.1 sau proprietăți mai puțin periculoase nu prevalează asupra informațiilor relevante disponibile privind componenții substanței.
26. Pentru evaluarea substanțelor care conțin mai mult de un component în temeiul Secțiunii a 2-a din prezent Capitol în raport cu proprietățile de «biodegradare, persistență, mobilitate și bioacumulare» în cadrul claselor de pericol «periculos pentru mediul acvatic», «persistent, bioacumulativ și toxic», sau «foarte persistent și foarte bioacumulativ», și «persistent, mobil și toxic» și «foarte persistent și foarte mobil» menționate în secțiunile 4.1.2.8, 4.1.2.9, 4.3.2.3.1, 4.3.2.3.2, 4.4.2.3.1 și 4.4.2.3.2 din anexa nr. 1, producătorul, importatorul și utilizatorul din aval utilizează informațiile relevante disponibile menționate la pct. 21 pentru fiecare dintre componenții cunoscuți ai substanței.
27. Informațiile relevante disponibile privind o substanță în sine care conține mai mult de un component sunt luate în considerare în cazul în care este îndeplinită una dintre următoarele condiții:
27.1. informațiile demonstrează proprietăți de persistență, mobilitate și bioacumulare sau o lipsă a degradării;
27.2. informațiile susțin concluziile bazate pe informațiile relevante disponibile cu privire la componenții substanței.
Informațiile relevante disponibile privind substanța în sine care conține mai mult de un component și care demonstrează absența proprietăților menționate la sbpct. 27.1 sau proprietăți mai puțin periculoase nu prevalează asupra informațiilor relevante disponibile privind componenții substanței.
28. Pct. 24 și 26 nu se aplică substanțelor care conțin mai mult de un component și care sunt extrase din plante sau părți din plante și nu sunt modificate chimic și care nu sunt substanțe a căror structură chimică rămâne neschimbată, chiar dacă a fost supusă unui proces sau unui tratament chimic sau unui proces fizic de transformare mineralogică, de exemplu de îndepărtare a impurităților.
29. În sensul pct. 28, termenul «plante» se referă la organisme vii sau moarte din regnurile Plantae și Fungi, inclusiv alge, licheni și drojdii.

Subsecțiunea a 2-a
Identificarea și examinarea informaţiilor disponibile referitoare la amestecuri

30. Producătorii, importatorii și utilizatorii din aval ai unui amestec identifică informațiile relevante disponibile cu privire la amestecul propriu-zis sau la substanțele pe care acesta le conține pentru a stabili dacă amestecul prezintă un pericol fizic, pentru sănătate sau pentru mediu, astfel cum se stabilește în anexa nr. 1, și în special următoarele:
30.1. datele generate în conformitate cu oricare din metodele menționate pct. 39 cu privire la amestecul propriu-zis sau la substanțele pe care acesta le conține;
30.2. datele epidemiologice și experiența cu privire la efectele asupra oamenilor, pentru amestecul propriu-zis sau pentru substanțele pe care acesta le conține, de exemplu date de la locul de muncă sau date provenite din baze de date referitoare la accidente și boli;
30.3. date obținute în cadrul noilor abordări metodologice;
30.4. orice alte informații obținute în cadrul programelor de chimie recunoscute la nivel internațional, pentru amestecul propriu-zis sau pentru substanțele pe care acesta le conține.
Informațiile se vor referi la forma sau la starea fizică în care amestecul se plaseazăe pe piață și, atunci când este cazul, în care este de așteptat, în mod rezonabil, să fie utilizat.
31. În temeiul pct. 32 și 33, dacă informațiile menționate la pct. 30 sunt disponibile în ceea ce privește amestecul propriu-zis, iar producătorul, importatorul sau utilizatorul din aval a stabilit că acestea sunt fiabile și, atunci când este cazul, valabile din punct de vedere științific, respectivul producător, importator sau utilizator din aval utilizează informațiile respective în scopul evaluării în temeiul Secțiunii a 2-a din prezent Capitol.
32. Pentru evaluarea amestecurilor în temeiul secțiunii a 2-a din prezentul capitol în raport cu clasele de pericol „mutagenitatea celulelor embrionare”, „carcinogenicitate ”, „toxicitate pentru reproducere”, „perturbare a sistemului endocrin afectând sănătatea umană” și „perturbare a sistemului endocrin afectând mediul” menționate în secțiunile 3.5.3.1, 3.6.3.1, 3.7.3.1, 3.11.3.1 și 4.2.3.1 din anexa nr. 1, producătorul, importatorul și utilizatorul din aval utilizează numai informațiile relevante disponibile menționate la pct. 30 pentru substanțele din amestec și nu pentru amestecul în sine.
32.1. În cazul în care datele de testare disponibile pentru amestecul în sine demonstrează proprietăți mutagene asupra celulelor embrionare, cancerigene sau toxice pentru reproducere sau perturbarea sistemului endocrin afectând sănătatea umană sau mediul, care nu au fost identificate pe baza informațiilor relevante disponibile privind substanța individuală menționată la pct. 32, datele respective se iau, de asemenea, în considerare în scopul evaluării amestecului menționat la pct. 32.
33. Pentru evaluarea amestecurilor în temeiul secțiunii a 2-a din prezentul capitol în raport cu proprietățile „biodegradare, persistenţă, mobilitate și bioacumulare” în cadrul claselor de pericol „periculos pentru mediul acvatic”, „persistent, bioacumulativ și toxic”, sau „foarte persistent și foarte bioacumulativ” și „persistent, mobil și toxic” sau „foarte persistent și foarte mobil” menţionate în secțiunile 4.1.2.8, 4.1.2.9, 4.3.2.3.1, 4.3.2.3.2, 4.4.2.3.1 și 4.4.2.3.2 din anexa nr. 1, producătorul, importatorul și utilizatorul din aval utilizează numai informațiile relevante disponibile menționate la pct. 30 pentru substanțele din amestec și nu pentru amestecul în sine.
34. În cazul în care nu sunt disponibile date de testare privind amestecul propriu-zis, de genul celor menționate la pct. 30, sau aceste date nu sunt relevante, producătorul, importatorul sau utilizatorul din aval utilizează numai informațiile disponibile cu privire la fiecare substanță în parte și la amestecurile similare testate, care pot fi, de asemenea, considerate relevante pentru a stabili dacă amestecul este periculos, cu condiția ca respectivul producător, importator sau utilizator din aval să fi constatat că informațiile sunt fiabile în scopul evaluării în temeiul pct. 46.

Subsecțiunea a 3-a
Testarea pe animale și pe oameni

35. În cazul în care se efectuează noi teste în scopul prezentului Regulament, testele pe animale în sensul Legii nr. 211/2017 privind protecţia animalelor folosite în scopuri
experimentale sau în alte scopuri ştiinţifice se efectuează numai în cazul în care nu sunt posibile alternative care să asigure o fiabilitate și o calitate corespunzătoare a datelor.
35.1. Testele pe primate non-umane sunt interzise în sensul prezentului Regulament.
36. Testele pe oameni sunt interzise în sensul prezentului Regulament. Cu toate acestea, datele obținute din alte surse, cum ar fi studii clinice, pot fi utilizate în sensul prezentului Regulament.

Subsecțiunea a 4-a
Obţinerea de noi informaţii privind substanţele și amestecurile

37. Pentru a stabili dacă o substanță sau un amestec prezintă un pericol pentru sănătate sau pentru mediu, după cum este prevăzut în anexa nr. 1, producătorul, importatorul sau utilizatorul din aval pot efectua noi teste, cu condiția să fi epuizat toate celelalte mijloace de obținere a informațiilor, inclusiv prin utilizarea datelor existente, determinarea forței probante, metodele in vitro, (Q)SAR, gruparea substanțelor și abordarea extrapolării.
38. Pentru a stabili dacă o substanță sau un amestec prezintă vreunul dintre pericolele fizice menționate în partea 2 din anexa nr. 1, producătorul, importatorul sau utilizatorul din aval trebuie să efectueze testele cerute în partea respectivă, cu excepția cazului în care există deja informații relevante și fiabile.
39. Testele menționate la pct. 38 trebuie să fie efectuate în conformitate cu:
39.1. metodele de testare internaționale, sau
39.2. principii științifice solide recunoscute la nivel internațional sau metode validate în conformitate cu proceduri internaționale.
40. Atunci când producătorul, importatorul sau utilizatorul din aval efectuează noi teste și analize ecotoxicologice sau toxicologice, acestea vor fi efectuate în conformitate cu Legea nr. 277/2018 privind substanțele chimice sau alte standarde internaționale prevăzute în prezentul Regulament și Legea nr. 211/2017 privind protecţia animalelor folosite în scopuri experimentale sau în alte scopuri ştiinţifice, dacă este cazul.
41. Atunci când se efectuează teste noi pentru pericole fizice în sensul prezentului Regulament, acestea vor fi efectuate în conformitate cu un sistem de calitate relevant recunoscut sau de către laboratoare care sunt conforme cu un standard relevant recunoscut.
42. Testele efectuate în sensul prezentului Regulament se efectuează pe substanța sau amestecul aflat(ă) în forma sau starea fizică în care se plasează pe piață și în care este de așteptat, în mod rezonabil, să fie utilizat(ă).

Secțiunea a 2-a
Evaluarea informațiilor cu privire la pericole și decizia privind clasificarea
Subsecțiunea 1
Evaluarea informaţiilor cu privire la pericolele prezentate de substanţe și amestecuri

43. Producătorii, importatorii și utilizatorii din aval ai unei substanţe sau ai unui amestec evaluează informaţiile identificate în conformitate cu Secțiunea 1 din prezentul Capitol, aplicându-le criteriile de clasificare pentru fiecare clasă de pericol sau diferenţiere inclusă în părţile 2-5 din anexa nr. 1, pentru a stabili pericolele prezentate de substanţă sau de amestec.
44. La evaluarea datelor de testare disponibile pentru o substanţă sau un amestec, care au fost obţinute prin aplicarea altor metode de testare decât cele menţionate la pct. 39, producătorii, importatorii și utilizatorii din aval compară metodele de testare utilizate cu cele indicate la articolul menţionat anterior pentru a stabili dacă utilizarea respectivelor metode de testare afectează evaluarea menţionată la pct. 43.
45. În cazul în care criteriile menţionate la pct. 43 nu pot fi aplicate în mod direct informaţiilor disponibile identificate, producătorii, importatorii și utilizatorii din aval efectuează o evaluare prin aplicarea unei determinări a forţei probante a datelor, apelând la avizul experţilor, în conformitate cu secţiunea 1.1.1 din anexa nr. 1, ponderând toate informaţiile disponibile care au legătură cu determinarea pericolelor prezentate de substanţă sau de amestec.
46. Atunci când evaluează informaţiile privind pericolele în cazul amestecurilor, producătorii, importatorii și utilizatorii din aval aplică, în cazul în care datele de testare pentru amestecul în sine nu sunt relevante sau indisponibile, principiile de corelare menţionate în secţiunea 1.1.3 din anexa nr. 1 și în fiecare secţiune din părţile 3 și 4 din anexa respectivă în scopul evaluării.
46.1. Dacă sunt disponibile mai multe amestecuri similare testate atunci când aplică principiile de corelare, producătorii, importatorii și utilizatorii din aval aplică o determinare a forţei probante a datelor pe baza avizului experţilor în conformitate cu secţiunea 1.1.1 din anexa nr. 1, ponderând toate informaţiile disponibile care au legătură cu determinarea pericolelor prezentate de amestec pentru a selecta cele mai adecvate amestecuri similare testate în conformitate cu pct. 34 pentru decizia lor de clasificare.
46.2. Atunci când evaluează informaţiile privind pericolele în cazul amestecurilor, iar informaţiile respective nu permit aplicarea principiilor de corelare în conformitate cu pct. 46 și sbpct. 46.1., producătorii, importatorii și utilizatorii din aval evaluează informațiile aplicând cealaltă metodă sau celelalte metode prevăzute în părțile 3 și 4 din anexa nr. 1.
47. Atunci când se evaluează informațiile disponibile în vederea clasificării, producătorii, importatorii și utilizatorii din aval țin seama de forma sau starea fizică în care substanța sau amestecul se introduce pe piață și în care este de așteptat, în mod rezonabil, să fie utilizat(ă).

Subsecțiunea a 2-a
Limite de concentraţie și factori M pentru clasificarea substanţelor și amestecurilor

48. Limitele de concentrație specifice și limitele de concentrație generice sunt limite alocate unei substanțe, care indică un prag la care sau peste care prezența substanței respective într-o altă substanță sau într-un amestec, ca impuritate identificată sau aditiv ori component individual identificat, determină clasificarea substanței sau a amestecului ca fiind periculoasă (periculos).
48.1. Limitele de concentrație specifice se stabilesc de către producător, importator sau utilizatorul din aval dacă informațiile științifice adecvate și fiabile arată că pericolul prezentat de substanța respectivă este evident atunci când substanța este prezentă la un nivel mai mic decât concentrațiile stabilite pentru orice clasă de pericol din partea 2 din anexa nr. 1 sau mai mic decât limitele de concentrație generice stabilite pentru orice clasă de pericol din părțile 3, 4 și 5 din anexa nr. 1.
48.2. Producătorii, importatorii și utilizatorii din aval pot stabili o limită de concentrație specifică pentru o substanță în circumstanțe excepționale, dacă informații științifice relevante, fiabile și concludente arată că pericolul prezentat de o substanță clasificată ca fiind periculoasă nu este evident, la un nivel peste concentrațiile stabilite, pentru clasa de pericol relevantă din partea 2 din anexa nr. 1 sau peste limitele de concentrație generice, stabilite pentru clasa de pericol relevantă din părțile 3, 4 și 5 din anexa respectivă.
49. Producătorii, importatorii și utilizatorii din aval stabilesc factorii M pentru substanțele clasificate ca periculoase pentru mediul acvatic, din categoriile «toxicitate acvatică acută 1» sau «toxicitate acvatică cronică 1».
50. Producătorii, importatorii și utilizatorii din aval stabilesc estimări ale toxicității acute pentru substanțele clasificate ca în categoria de toxicitate acută pentru sănătatea umană.
51. Prin derogare de la pct. 48 și sbpct. 48.1, 48.2., nu se stabilesc limitele de concentrație specifice pentru clasele de pericol armonizate sau pentru diferențierile pentru substanțele incluse în partea 2 din anexa nr. 6.
52. Prin derogare de la pct. 49, nu se stabilesc factorii M pentru clasele de pericol armonizate sau pentru diferențierile pentru substanțe incluse în partea 2 din anexa nr. 6 pentru care se indică un factor M în partea respectivă.
52.1. Cu toate acestea, în cazul în care un factor M nu este indicat în partea 2 din anexa nr. 6 pentru substanțele clasificate ca fiind periculoase pentru mediul acvatic, categoria de toxicitate acută 1 sau categoria 1 cronică, producătorul, importatorul sau utilizatorul din aval stabilește un factor M pe baza datelor disponibile pentru substanță. Atunci când un amestec care include substanța este clasificat de către producător, importator sau utilizatorul din aval prin utilizarea metodei sumării, se utilizează factorul M respectiv.
53.  Prin derogare de la pct. 50, nu se stabilesc estimările toxicității acute pentru clasele de pericol armonizate sau pentru diferențierile pentru substanțe incluse în partea 2 din anexa nr. 6 pentru care se indică o estimare a toxicității acute în partea respectivă.
54. La stabilirea limitei de concentrație specifice, a factorului M sau a estimării toxicității acute, producătorii, importatorii și utilizatorii din aval iau în considerare toate limitele de concentrație specifice, toți factorii M sau toate estimările toxicității acute pentru substanță care au fost incluse (incluși) în Inventarul de clasificare și etichetare al Uniunii Europene deținut de Agenția Europeană pentru Produse Chimice.
55. Limitele de concentrație specifice stabilite în conformitate pct. 50 prevalează în raport cu limitele de concentrație stabilite în secțiunile relevante din partea 2 din Anexa nr. 1 sau cu limitele de concentrație generice pentru clasificare stabilite în secțiunile respective din părțile 3, 4 și 5 din anexa menționată.
56. În cazul în care un amestec conține o substanță care este clasificată ca fiind periculoasă exclusiv din cauza prezenței unei impurități identificate sau a unui aditiv ori component individual identificat, limitele de concentrație menționate la pct. 48, sbpct. 48.1 și 48.2 se aplică concentrației impurității identificate, sau a aditivului ori componentului individual identificat în amestec.
57. În cazul în care un amestec conține un alt amestec, limitele de concentrație menționate la pct. 48, sbpct. 48.1 și 48.2 se aplică concentrației impurității identificate, sau a aditivului ori componentului individual identificat menționat la pct. 56 în amestecul final rezultat.

[bookmark: _Hlk209622883]Subsecțiunea a 3-a
Valori-limită

58.  În cazul în care o substanță conține o altă substanță, clasificată ea însăși ca periculoasă, fie sub forma unei impurități, a unui aditiv sau a unui component individual, identificate, aceasta se ia în considerare în vederea clasificării, în cazul în care concentrația impurității, a aditivului sau a componentului individual, identificate, este egală sau mai mare decât valoarea sa limită aplicabilă în conformitate cu pct. 60.
59. În cazul în care un amestec conține o substanță clasificată ca periculoasă, fie sub formă de component, de impuritate sau aditiv, identificate, aceste informații se iau în considerare în vederea clasificării, în cazul în care concentrația respectivei substanțe este egală sau mai mare decât valoarea sa limită, în conformitate cu pct.60.
60. Valoarea limită menționată la pct. 58 și 59 se stabilește în conformitate cu secțiunea 1.1.2.2 din anexa nr. 1.
[bookmark: _Hlk209622963]
Subsecțiunea a 4-a
Cazuri specifice care necesită o evaluare suplimentară

61. Dacă în urma evaluării efectuate în temeiul Subsecțiunii 1 din prezenta Secțiune se identifică următoarele proprietăţi sau efecte, producătorii, importatorii și utilizatorii din aval le iau în considerare în vederea clasificării:
61.1. dacă există informaţii relevante și fiabile care demonstrează că în practică pericolele fizice prezentate de o substanţă sau un amestec diferă de cele indicate de teste;
61.2. dacă există date experimentale concludente din punct de vedere știinţific care arată că substanţa sau amestecul nu este disponibil (ă) din punct de vedere biologic și s-a constatat că respectivele date sunt adecvate și fiabile;
61.3. dacă există informaţii știinţifice relevante și fiabile care demonstrează posibila apariţie a unor efecte sinergice sau antagonice între substanţele dintr-un amestec pentru care evaluarea a fost decisă pe baza informaţiilor privind substanţele din amestec.


Subsecțiunea a 5-a
Decizia de clasificare a substanţelor și a amestecurilor

62. În cazul în care evaluarea efectuată în conformitate cu Subsecțiunea 1 și Subsecțiunea a 4-a din prezenta Secțiune, arată că pericolele prezentate de substanţă sau de amestec îndeplinesc criteriile de clasificare într-una sau mai multe clase de pericol sau diferenţieri din părţile 2-5 din anexa nr. 1, producătorii, importatorii și utilizatorii din aval clasifică substanţa sau amestecul sau, dacă se justifică din punct de vedere știinţific, forme specifice sau stări fizice ale acestuia, în raport cu clasa ori clasele de pericol sau cu diferenţierile relevante, atribuind următoarele:
62.1. una sau mai multe categorii de pericol pentru fiecare clasă de pericol sau diferenţiere relevantă;
62.2. sub rezerva pct. 79, una sau mai multe fraze de pericol, corespunzătoare fiecărei categorii de pericol stabilite în conformitate cu sbpct. 62.1.

Subsecțiunea a 6-a
Reguli specifice pentru clasificarea amestecurilor

63. Clasificarea unui amestec nu este afectată în cazul în care evaluarea informaţiilor indică oricare dintre cele de mai jos:
63.1. că substanţele din amestec reacţionează lent cu gazele din atmosferă, în special cu oxigenul, dioxidul de carbon, vaporii de apă, pentru a forma diferite substanţe la concentraţii scăzute;
63.2. că substanţele din amestec reacţionează foarte lent cu alte substanţe din amestec pentru a forma diferite substanţe, la concentraţii scăzute;
63.3. că substanţele din amestec se pot auto-polimeriza pentru a forma oligomeri sau polimeri, la concentraţii scăzute.
64. Nu este necesar ca un amestec să fie clasificat ca având proprietăţi explozive, oxidante sau inflamabile, astfel cum sunt menţionate în partea 2 din Anexa nr. 1, cu condiţia ca oricare din următoarele cerinţe să fie îndeplinite:
64.1. niciuna din substanţele din amestec să nu aibă vreuna dintre proprietăţile respective și, pe baza informaţiilor de care dispune furnizorul, să fie improbabil ca amestecul să prezinte pericole de acest gen;
64.2. în eventualitatea unei schimbări în compoziţia unui amestec, dovezile știinţifice să arate că o evaluare a informaţiilor referitoare la amestec nu va determina o schimbare în clasificare.

Subsecțiunea a 7-a
Revizuirea clasificării substanţelor și amestecurilor

65. Producătorii, importatorii și utilizatorii din aval iau toate măsurile rezonabile de care dispun pentru a se pune la curent cu noile informaţii tehnice sau știinţifice care pot afecta clasificarea substanţelor sau a amestecurilor pe care le plasează pe piaţă. În cazul în care un producător, importator sau utilizator din aval ia cunoștinţă de astfel de informaţii pe care le consideră a fi relevante și fiabile, respectivul producător, importator sau utilizator din aval efectuează fără întârziere o nouă evaluare, nu mai târziu de 20 de zile, în conformitate cu prezentul capitol.
66. În cazul în care producătorul, importatorul sau utilizatorul din aval face o schimbare într-un amestec care a fost clasificat ca periculos, respectivul producător, importator sau utilizator din aval efectuează o nouă evaluare în conformitate cu prezentul capitol, dacă schimbarea este una din următoarele:
66.1. o schimbare în compoziţia concentraţiei iniţiale a unuia sau a mai multor componenţi periculoși, aflaţi în concentraţie egală sau mai mare decât limitele incluse în tabelul 1.2 din partea 1 din anexa nr. 1;
66.2. o schimbare în compoziţie, care implică substituirea sau adăugarea unuia sau a mai multor componenţi, aflaţi în concentraţie egală sau mai mare decât valoarea limită menţionată la pct. 60.
67. Nu este necesară o nouă evaluare în conformitate cu pct. 65 și 66 în cazul în care există o justificare știinţifică valabilă conform căreia aceasta nu va determina o schimbare a clasificării.
68. Producătorii, importatorii și utilizatorii din aval adaptează clasificarea substanţei sau a amestecului în conformitate cu rezultatele noii evaluări, cu excepţia cazului în care există clase de pericole sau diferenţieri armonizate pentru substanţele incluse în partea 2 din anexa nr.6.
69. În ceea ce privește pct. 65 - 68, atunci când substanţa sau amestecul în cauză este un produs biocid care intră sub incidența Hotărârii de Guvern nr. 344/2020 pentru aprobarea Regulamentului sanitar privind punerea la dispoziție pe piață și utilizarea produselor biocide sau un produs de protecție a plantelor care intră sub incidența Legii nr. 403/2023 privind introducerea pe piață a produselor fitosanitare și pentru modificarea unor acte normative , se aplică și cerinţele pentru acestea.

Subsecțiunea a 8-a
Clasificarea substanţelor incluse în inventarul de clasificare și etichetare

70. Producătorii și importatorii pot clasifica o substanță în conformitate cu clasificarea inclusă în Inventarul de clasificare și etichetare al Uniunii Europene deținut de Agenția Europeană pentru Produse Chimice (ECHA).
71. Pct. 70 nu se aplică în cazul în care clasificarea inclusă în inventarul de clasificare și etichetare este o clasificare armonizată inclusă în partea 2 din anexa nr.6.

Capitolul III
COMUNICAREA PERICOLULUI SUB FORMA ETICHETĂRII

Secțiunea 1
Conținutul etichetei
Subsecțiunea 1
Reguli generale

72. O substanţă sau un amestec clasificat(ă) ca periculoasă (periculos) și conţinut(ă) într-un ambalaj are aplicată o etichetă care include următoarele elemente:
72.1. numele, adresa și numărul de telefon ale furnizorului (furnizorilor);
72.2. cantitatea nominală de substanţă sau de amestec din pachetul pus la dispoziţia publicului larg, cu excepţia cazului în care această cantitate este specificată în altă parte pe ambalaj;
72.3. identificatorii de produs, astfel cum sunt specificaţi la Subsecțiunea a 2-a din prezenta Secțiune;
72.4. după caz, pictogramele de pericol, în conformitate cu Subsecțiunea a 3-a din prezenta Secțiune;
72.5. după caz, cuvintele de avertizare, în conformitate cu Subsecțiunea a 4-a din prezenta Secțiune ;
72.6. după caz, frazele de pericol, în conformitate cu Subsecțiunea a 5-a din prezenta Secțiune ;
72.7. după caz, frazele de precauţie relevante, în conformitate cu Subsecțiunea a 6-a din prezenta Secțiune ;
72.8. după caz, o secţiune pentru informaţii suplimentare, în conformitate cu Subsecțiunea a 9-a din prezenta Secțiune .
73. Eticheta se scrie în limba română. Furnizorii pot utiliza pe etichetele lor mai multe limbi, în cazul în care este solicitat de către alte țări, cu condiţia ca aceleași detalii să apară în toate limbile utilizate. 

Subsecțiunea a 2-a
Identificatorii de produs

74. Eticheta conţine detaliile care să permită identificarea substanţei sau a amestecului (denumite în continuare „identificatori de produs”). Fără a aduce atingere pct. 73, termenul utilizat pentru identificarea substanţei sau a amestecului este același cu termenul utilizat în fișa cu date de securitate, elaborată în conformitate cu Legea nr. 277/2018 privind substanțele chimice.
75. Identificatorul de produs pentru o substanţă conţine cel puţin următoarele elemente:
75.1. în cazul în care substanţa este inclusă în partea 2 din anexa nr. 6, o denumire și un număr de identificare, așa cum sunt indicate în această anexă;
75.2. în cazul în care substanţa nu este inclusă nici în partea 2 din anexa nr. 6, dar apare in Inventarul de clasificare și etichetare al Uniunii Europene deținut de Agenția Europeană pentru Produse Chimice, denumire și un număr de identificare, așa cum sunt indicate în aceasta;
75.3. în cazul în care substanţa nu este inclusă nici în partea 2 din anexa nr. 6, nici în Inventarul de clasificare și etichetare al Uniunii Europene deținut de Agenția Europeană pentru Produse Chimice, numărul prevăzut de CAS (denumit în continuare „numărul CAS”), împreună cu denumirea stabilită în nomenclatura prevăzută de IUPAC (denumită în continuare „nomenclatura IUPAC”), sau numărul CAS împreună cu altă denumire chimică internaţională; sau
75.4. în cazul în care numărul CAS nu este disponibil, denumirea stabilită în nomenclatorul IUPAC sau o altă denumire chimică internaţională. Atunci când denumirea din nomenclatura IUPAC depășește 100 de caractere, poate fi utilizată o altă denumire (denumirea obișnuită, denumirea comercială, abrevierea). 
76. Identificatorul de produs pentru un amestec conţine următoarele două elemente:
76.1. denumirea comercială sau destinaţia amestecului;
76.2. identitatea tuturor substanţelor din amestec care contribuie la clasificarea amestecului în ceea ce privește toxicitatea acută, efecte de coroziune a pielii sau lezare gravă a ochilor, mutagenitate a celulelor embrionare, carcinogenicitate, toxicitate pentru reproducere, sensibilizare a căilor respiratorii sau a pielii, toxicitate asupra unui organ ţintă specific, pericolul prin aspirare, proprietăţile persistente, bioacumulative și toxice, foarte persistente, și foarte bioacumulative, persistente, mobile și toxice, foarte persistente și foarte mobile sau perturbarea sistemului endocrin afectând sănătatea umană sau mediul.
76.3. Dacă, în cazul prevăzut la sbpct. 76.2., respectiva cerinţă determină furnizarea mai multor denumiri chimice, este suficient un maximum de patru denumiri chimice, cu excepţia cazului în care sunt necesare mai mult de patru denumiri pentru a reflecta natura și gravitatea pericolelor. Denumirile chimice selectate identifică substanţele responsabile în primul rând pentru pericolele majore pentru sănătate care au determinat clasificarea și alegerea frazelor de pericol corespunzătoare.

Subsecțiunea a 3-a
Pictograme de pericol

77. Eticheta include pictogramele de pericol relevante, menite să transmită informaţii specifice referitoare la pericolul respectiv.
77.1. În temeiul pct. 124-126 pictogramele de pericol îndeplinesc cerinţele stabilite în secţiunea 1.2.1 din anexa nr. 1 și în anexa nr.5.
77.2. Pictograma de pericol relevantă pentru fiecare clasificare specifică este stabilită în tabelele care indică elementele de etichetare necesare pentru fiecare clasă de pericol din Anexa nr 1.

Subsecțiunea a 4-a
Cuvinte de avertizare

78. Eticheta conţine cuvântul de avertizare relevant în conformitate cu clasificarea substanţei sau amestecului periculos.
78.1. Cuvântul de avertizare relevant pentru fiecare clasificare specifică este stabilit în tabelele care indică elementele de etichetare necesare pentru fiecare clasă de pericol în părţile 2-5 din anexa nr. 1.
78.2. În cazul în care pe etichetă se utilizează cuvântul de avertizare „pericol”, cuvântul de avertizare „atenţie” nu mai figurează pe etichetă.

Subsecțiunea a 5-a
Fraze de pericol

79. Eticheta conţine frazele de pericol relevante, în conformitate cu clasificarea substanţei sau amestecului periculos.
79.1. Frazele de pericol relevante pentru fiecare clasificare sunt stabilite în tabelele care indică elementele de etichetare necesare pentru fiecare clasă de pericol în părţile 2-5 din anexa nr. 1.
79.2. În cazul în care o substanţă este inclusă în partea 2 din anexa nr. 6, fraza de pericol relevantă pentru fiecare clasificare specifică acoperită de intrarea în partea respectivă este utilizată pe etichetă, împreună cu frazele de pericol menţionate la subpct. 79.1 pentru orice altă clasificare neacoperită de intrarea respectivă.
79.3. Textul frazelor de pericol va fi în conformitate cu Anexa nr. 3.

Subsecțiunea a 6-a
Fraze de precauţie

80. Eticheta include frazele de precauţie relevante.
80.1. Frazele de precauţie sunt selectate dintre cele prevăzute în tabelele din părţile 2-5 din anexa nr. 1, în care se indică elementele de etichetare pentru fiecare clasă de pericol.
80.2. Frazele de precauţie sunt selectate în conformitate cu criteriile stabilite în partea 1 din anexa nr.4, în care se indică frazele de pericol și utilizarea sau utilizările intenţionate sau identificate ale substanţei sau amestecului.
80.3. Textul frazelor de precauţie este în conformitate cu partea 2 din anexa nr.4.

Subsecțiunea a 7-a
Derogări de la cerinţele de etichetare pentru cazuri speciale

81. Dispoziţiile specifice privind etichetarea stabilite în secţiunea 1.3 din anexa nr. 1 se aplică cu privire la următoarele:
81.1. butelii de gaz transportabile;
81.2. recipiente de gaz pentru propan, butan sau gaz petrolier lichefiat;
81.3. aerosoli și recipiente echipate cu un dispozitiv de pulverizare sigilat și care conţin substanţe sau amestecuri clasificate ca prezentând pericol prin aspirare;
81.4. metale în stare masivă, aliaje, amestecuri care conţin polimeri, amestecuri care conţin elastomeri;
81.5. explozivi, astfel cum sunt menţionaţi în secţiunea 2.1 din Anexa nr. 1, plasați pe piaţă în vederea obţinerii unui efect exploziv sau pirotehnic;
81.6. substanţe sau amestecuri clasificate drept corosive pentru metale dar care nu sunt clasificate în categoria „corodarea pielii” sau „lezarea gravă a ochilor” (Categoria 1);
81.7. muniţie, în sensul definiţiei din Legea nr. 130/2012 privind regimul armelor şi al muniţiilor cu destinaţie civilă, cu excepţia cazului în care este un articol care intră sub incidenţa pct. 17.

Subsecțiunea a 8-a
Cererea de utilizare a unei denumiri chimice alternative

82. Producătorul al unei substanțe dintr-un amestec, care intenționează să introducă aceasta pe piața Uniunii Europene, poate înainta Agenției Europene pentru Produse Chimice (ECHA) o cerere pentru utilizarea unei denumiri chimice alternative care se referă la substanța respectivă dintr-un amestec, fie prin intermediul unei denumiri care identifică cele mai importante grupe chimice funcționale, fie prin intermediul unei denumiri alternative, în cazul în care substanța îndeplinește criteriile stabilite de legislația Uniunii Europene și în cazul în care poate demonstra că divulgarea pe etichetă sau în fișa cu date de securitate a identității chimice a substanței respective pune în pericol natura confidențială a activității sale, în special drepturile sale de proprietate intelectuală.
83. Orice cerere menționată la pct.82 se formulează în conformitate cu prevederile din Anexa nr.7.
84. Cererea poate fi transmisă Agenției Europene pentru Produse Chimice(ECHA) prin Agenţia de Mediu, în conformitate cu art. 9, lit. c) din Legea nr. 277/2018 privind substanțele chimice, or individual, cu respectarea cerințelor stabilte de Uniunea Europeană.

Subsecțiunea a 9-a
Informaţii suplimentare pe etichetă

85. În secţiunea pentru informaţii suplimentare de pe etichetă se includ mai multe fraze, în cazul în care o substanţă sau un amestec clasificat(ă) ca periculos (periculoase) are proprietăţile fizice sau proprietăţile referitoare la sănătate menţionate în secţiunile 1.1 și 1.2 din Anexa nr.2. Frazele se formulează în conformitate cu secţiunile 1.1 și 1.2 din Anexa nr.2 și cu partea 2 din anexa nr.3.
86. În cazul în care o substanţă este inclusă în partea 2 din anexa nr. 6, se includ în informaţiile suplimentare de pe etichetă toate frazele de pericol suplimentare, prevăzute pentru substanţa respectivă.
87. În cazul în care o substanţă sau un amestec clasificat(ă) ca periculoasă (periculos) intră sub incidența Legii nr. 403/2023, în secţiunea pentru informaţii suplimentare de pe etichetă se include o frază de pericol. Fraza se formulează în conformitate cu partea 4 din anexa nr. 2 și cu partea 3 din anexa nr. 3.
88. În secţiunea pentru informaţii suplimentare de pe etichetă, furnizorul poate include alte informaţii suplimentare decât cele menţionate la pct. 85-87 și 90-93, cu condiţia ca respectivele informaţii să nu îngreuneze procesul de identificare a elementelor de etichetare menţionate la pct. 72, sbpct. 72.1-72.7, să furnizeze mai multe detalii, precum și să nu contrazică sau să pună la îndoială valabilitatea informaţiilor precizate prin respectivele elemente.
89. Termenii „netoxic”, „nedăunător”, „nepoluant”, „ecologic”, sau alţi termeni care indică faptul că substanţa sau amestecul nu este periculoasă (periculos), sau orice alt termen care nu respectă clasificarea substanţei sau a amestecului în cauză, nu trebuie să apară pe eticheta sau pe ambalajul niciunei substanţe sau amestec.
90. Normele speciale de etichetare stabilite în partea 2 din anexa nr. 2 se aplică amestecurilor care conţin substanţele menţionate în partea a doua a anexei respective. Frazele se formulează în conformitate cu partea 3 din anexa nr. 3 și sunt incluse în secţiunea cu informaţii suplimentare de pe etichetă. Eticheta include, de asemenea, identificatorul de produs menţionat la Subsecțiunea a 2-a din Secțiunea respectivă, precum și numele, adresa și numărul de telefon ale furnizorului amestecului.
91. În cazul în care, în conformitate cu Anexa nr.8, solicitantul creează un identificator de produs (IP), acesta trebuie să fie inclus în informaţiile suplimentare de pe etichetă în conformitate cu dispoziţiile secţiunii 5 din partea A a anexei respective.
92. În cazul unei vopsele personalizate pentru care nu au fost trimise informaţii în conformitate cu anexa nr. 8 și pentru care nu a fost creat un identificator unic de formulă, identificatorii unici de formulă ai tuturor amestecurilor conţinute în vopseaua personalizată într-o concentraţie de peste 0,1 % trebuie să fie incluși în informaţiile suplimentare de pe eticheta vopselei personalizate, în același loc și enumeraţi în ordinea descrescătoare a concentraţiei amestecurilor în vopseaua personalizată, în conformitate cu dispoziţiile din Anexa nr.8, partea A, secţiunea 5.
92.1. În cazurile care fac obiectul pct. 95, dacă concentraţia unui amestec cu un identificator unic de formulă din vopseaua personalizată este mai mare de 5 %, concentraţia amestecului în cauză trebuie să fie, de asemenea, inclusă în informaţiile suplimentare de pe eticheta vopselei personalizate lângă identificatorul său unic de formulă, în conformitate cu anexa nr.8, partea B, secţiunea 3.4.
92.2. În sensul prezentului punct, „vopsea personalizată” înseamnă o vopsea care este formulată în cantităţi limitate și care este personalizată pentru un consumator individual sau utilizator profesionist la punctul de vânzare prin nuanţare sau prin amestecare de culori.
93. Elementele de etichetare care rezultă din cerinţele prevăzute în alte acte normative se amplasează în secţiunea pentru informaţii suplimentare de pe etichetă.

[bookmark: _Hlk210913537]Subsecțiunea a 10-a
Principiile de prioritate pentru pictogramele de pericol

94. În cazul în care clasificarea unei substanţe sau a unui amestec ar avea drept rezultat mai mult de o pictogramă de pericol pe etichetă, se aplică următoarele principii de prioritate, pentru a se reduce numărul de pictograme de pericol necesare:
94.1. în cazul în care se aplică pictograma de pericol „GHS01”, utilizarea pictogramelor de pericol „GHS02” și „GHS03” este facultativă, cu excepţia cazurilor în care este obligatoriu să se folosească mai mult decât una dintre aceste pictograme de pericol;
94.2. în cazul în care se aplică pictograma de pericol „GHS06”, pictograma de pericol „GHS07” nu mai apare pe etichetă;
94.3. în cazul în care se aplică pictograma de pericol „GHS05”, pictograma de pericol „GHS07” nu mai apare pe etichetă atunci când este atribuită pentru iritarea pielii sau pentru iritarea ochilor;
94.4. în cazul în care se aplică pictograma de pericol „GHS08” pentru sensibilizarea căilor respiratorii, pictograma de pericol „GHS07” nu mai apare pe etichetă atunci când este atribuită pentru sensibilizarea pielii, pentru iritarea pielii sau pentru iritarea ochilor;
94.5. dacă se aplică pictogramele de pericol „GHS02” sau „GHS06”, utilizarea pictogramei de pericol „GHS04” este opţională.
95. În cazul în care clasificarea unei substanţe sau a unui amestec ar avea drept rezultat mai mult de o pictogramă de pericol pentru aceeași clasă de pericol, eticheta include pictograma de pericol care corespunde categoriei de pericol celei mai grave, pentru fiecare clasă de pericole vizată. Pentru substanţele care sunt incluse în partea 2 din anexa nr. 6 și care fac și obiectul clasificării în conformitate cu Capitolul II, eticheta include pictograma de pericol care corespunde categoriei de pericol celei mai grave, pentru fiecare clasă de pericole relevantă.

Subsecțiunea a 11-a
Principiile de prioritate pentru frazele de pericol și frazele de precauţie

96. În cazul în care o substanţă sau un amestec este clasificat(ă) în mai multe clase de pericol sau diferenţieri ale unei clase de pericol, toate frazele de pericol care rezultă din clasificare apar pe etichetă, cu excepţia cazului în care este vorba de o duplicare sau de o redundanţă evidentă.
97. În cazul în care atribuirea frazelor de precauţie are ca rezultat anumite fraze de precauţie care sunt clar redundante sau inutile, având în vedere substanţa, amestecul sau ambalajul în cauză, astfel de fraze sunt omise de pe etichetă.
98. În cazul în care substanţa sau amestecul este livrată (livrat) publicului larg, apare pe etichetă o frază de precauţie referitoare la eliminarea substanţei sau amestecului, precum și la eliminarea ambalajului în cauză, cu excepţia cazului în care acest lucru nu este necesar în conformitate cu pct. 80. În toate celelalte cazuri, nu este necesară o frază de precauţie referitoare la eliminare, în cazul în care este clar că eliminarea substanţei, amestecului sau ambalajului nu prezintă un pericol pentru sănătatea umană sau pentru mediu.
99. Pe etichetă apar cel mult șase fraze de precauţie, dacă nu este altfel necesar, pentru a reflecta natura și gravitatea pericolelor.

Subsecțiunea a 12-a
Derogări de la cerinţele de etichetare și ambalare

100. În cazul în care ambalajul unei substanţe sau al unui amestec are o astfel de formă sau de dimensiune sau este atât de mic încât este imposibil să se respecte cerinţele prevăzute la pct. 112-118, elementele de etichetare prevăzute la pct. 72 sunt prevăzute în conformitate cu secţiunea 1.5.1 din anexa nr. 1.
101. În cazul în care nu se pot furniza toate informaţiile pe etichetă, în modul indicat la pct. 100, informaţiile pentru etichetă pot fi reduse, în conformitate cu secţiunea 1.5.2 din anexa nr. 1.
102. În cazul în care o substanţă periculoasă sau un amestec periculos menţionat(ă) în partea 5 din anexa nr. 2 se livrează publicului larg fără ambalaj, informaţiile de etichetare se furnizează în conformitate cu dispoziţia referitoare la substanţa sau amestecul în cauză din partea respectivă.
103. Pentru anumite amestecuri clasificate ca fiind periculoase pentru mediu, se stabilesc derogări de la anumite dispoziţii privind etichetarea referitoare la mediu sau se stabilesc dispoziţii speciale în conformitate cu partea 2 din anexa nr. 2.
104. Ministerul Mediului actualizează partea 2 a anexei nr. 2 și propune Guvernului spre aprobare, în funcție de modificările adoptate de Uniunea Europeană.
105. În cazul în care, în conformitate cu anexa nr.8, transmiţătorul creează un identificator unic de formulă, transmiţătorul poate alege să îl prezinte în alt mod, permis în dispoziţiile secţiunii 5 din partea A a anexei respective, în loc de a include identificatorul respectiv în informaţiile suplimentare de pe etichetă.
106. Prin derogare de la pct. 72, cerinţa de etichetare prevăzută la articolul respectiv nu se aplică ambalajelor muniţiei prevăzute să fie utilizate de forţele de apărare, în cazul în care etichetarea în conformitate cu cerinţa respectivă ar constitui un risc inacceptabil de securitate pentru muniţie, sau pentru personalul militar sau non-militar și nu se poate asigura camuflarea corespunzătoare.
106.1. În cazul menţionat la pct.111, producătorii, importatorii și utilizatorii din aval furnizează forţelor de apărare fișa cu date de securitate sau, dacă nu este necesară o fișă cu date de securitate, o copie a elementelor de etichetare astfel cum sunt prevăzute la pct. 72 și 73.

Subsecțiunea a 13-a
Actualizarea informaţiilor de pe etichete

107. În cazul unei modificări în ceea ce privește clasificarea sau etichetarea unei substanţe sau a unui amestec, care duce la adăugarea unei noi clase de pericol sau la o clasificare mai severă sau în urma căreia sunt necesare noi informaţii suplimentare pe etichetă în conformitate cu pct. 85-93, furnizorul substanţei respective sau a amestecului respectiv se asigură că eticheta este actualizată fără întârzieri nejustificate și în orice caz nu mai târziu de șase luni de când rezultatele noii evaluări menţionate la pct. 68 sunt obţinute de către furnizorul respectiv sau sunt comunicate acestuia.
108. În cazul în care este necesară o modificare privind clasificarea sau etichetarea unei substanţe sau a unui amestec, de altă natură decât cea menţionată la pct. 107, furnizorul substanţei respective sau a amestecului respectiv se asigură că eticheta este actualizată fără întârzieri nejustificate și, în orice caz, nu mai târziu de 18 luni de când rezultatele noii evaluări menţionate la pct.68 sunt obţinute de către furnizorul respectiv sau îi sunt comunicate acestuia.
109. Pct. 107 și 108 nu se aplică în cazul în care o modificare privind clasificarea și etichetarea unei substanțe sau a unui amestec a fost determinată de o clasificare și etichetare armonizată actualizată , inclusă în partea 2 a anexei nr.6 în urma modificărilor prevazute la pct. 160.	Comment by Anastasia Mihov: Aici un pic am reformulat
110. Furnizorul se asigură că eticheta este actualizată în conformitae cu actele aprobate de Guvern menționate la pct.160. 
111. Furnizorul unei substanțe sau a unui amestec care intră sub incidența Hotărârii de Guvern nr. 344/2020 pentru aprobarea Regulamentului sanitar privind punerea la dispoziție pe piață și utilizarea produselor biocide sau a Legii nr. 403/2023 privind introducerea pe piață a produselor fitosanitare și pentru modificarea unor acte normative, actualizează eticheta în conformitate cu acte normative respective.

Secțiunea a 2-a
Aplicarea etichetelor
Subsecțiunea 1
Reguli generale pentru aplicarea etichetelor

112. Etichetele trebuie să fie bine fixate pe una sau mai multe din suprafeţele ambalajului care conţine direct substanţa sau amestecul și trebuie să poată fi citite orizontal când pachetul este așezat în poziţie normală. Eticheta poate fi prezentată sub forma unei etichete pliabile.
113. În cazul în care eticheta este prezentată sub forma unei etichete pliabile, elementele de etichetare menționate la pct. 72 sunt prezentate în conformitate cu secțiunea 1.2.1.6 din anexa nr. 1.
114. În cazul în care se utilizează o etichetă digitală astfel cum se prevede pct. 127, un suport de date care face legătura cu respectiva etichetă digitală trebuie să fie bine fixat sau imprimat pe eticheta fizică sau pe ambalaj lângă etichetă, astfel încât să poată fi prelucrat automat de către dispozitivele digitale utilizate pe scară largă. 
114.1. În cazul în care elementele de etichetare sunt furnizate doar pe o etichetă digitală, în temeiul pct. 128, suportul de date este însoțit de fraza «Mai multe informații privind pericolele sunt disponibile online. » sau de o indicație similară.”.
115. Culoarea și prezentarea oricărei etichete trebuie să fie de așa natură încât pictograma de pericol să se evidenţieze clar.
116. Elementele de etichetare menţionate la pct. 72 sunt marcate în mod lizibil, fără posibilitate de ștergere. Acestea trebuie să se evidenţieze clar pe fundal, să aibă o dimensiune adecvată și să prezinte o spaţiere suficientă pentru a fi ușor de citit. Ele trebuie să fie formatate în conformitate cu secţiunea 1.2.1 din anexa nr. 1.
117. Forma, culoarea și dimensiunea unei pictograme de pericol, precum și dimensiunile etichetei, sunt cele stabilite în secţiunea 1.2.1 din anexa nr. 1.
118. Nu se impune o etichetă în cazul în care elementele de etichetare menţionate la pct. 72 figurează clar pe ambalajul propriu-zis. În asemenea cazuri, cerinţele prezentului capitol aplicabile etichetei se aplică informaţiilor care se înscriu pe ambalaj.

Subsecțiunea a 2-a
Amplasarea informaţiilor pe etichetă

119. Pictogramele de pericol, cuvintele de avertizare, frazele de pericol și frazele de precauţie trebuie să fie amplasate împreună pe etichetă.
120. Furnizorul poate decide ordinea frazelor de pericol de pe etichetă. Cu toate acestea, sub rezerva pct. 124, toate frazele de pericol se grupează pe etichetă în funcţie de limbă. Furnizorul poate decide ordinea frazelor de precauţie pe etichetă. Cu toate acestea, sub rezerva pct. 122, toate frazele de precauţie se grupează pe etichetă în funcţie de limbă.
121. Grupele de fraze de pericol și ale celor de precauţie, menţionate la pct. 120, se amplasează împreună pe etichetă în funcţie de limbă.
122. Informaţiile suplimentare sunt amplasate în secţiunea pentru informaţii suplimentare de pe etichetă, menţionată la pct. 85-93 și se amplasează împreună cu celelalte elemente de etichetare menţionate la pct. 72, sbpct. 72.1-72.7.
123. Pe lângă folosirea ei în pictogramele de pericol, culoarea poate fi utilizată și pe alte suprafeţe ale etichetei pentru a pune în aplicare cerinţele speciale privind etichetarea.

[bookmark: _Hlk209681129]Subsecțiunea a 3-a
Reguli specifice pentru etichetarea ambalajului exterior, a ambalajului interior și a ambalajului unic

124. În cazul în care un pachet este format dintr-un ambalaj interior și un ambalaj exterior, împreună cu orice alt fel de ambalaj intermediar, iar ambalajul exterior respectă dispoziţiile de etichetare în conformitate cu regulile privind transportul mărfurilor periculoase, ambalajul interior și orice ambalaj intermediar se etichetează în conformitate cu prezentul regulament. Ambalajul exterior poate fi etichetat, de asemenea, în conformitate cu prezentul Regulament. În cazul în care pictograma (pictogramele) de pericol prevăzută (prevăzute) de prezentul regulament se referă la același pericol ca și regulile privind transportul mărfurilor periculoase, pictograma (pictogramele) de pericol prevăzută (prevăzute) de prezentul Regulament nu mai trebuie să apară pe ambalajul exterior.
125. În cazul în care ambalajul exterior al unui pachet nu trebuie să corespundă cerinţelor de etichetare în conformitate cu regulile privind transportul mărfurilor periculoase, atât ambalajul exterior, cât și cel interior, inclusiv orice ambalaj intermediar, se etichetează în conformitate cu prezentul Regulament. Cu toate acestea, în cazul în care ambalajul exterior permite să se vadă clar etichetele de pe ambalajul interior sau de pe cel intermediar, ambalajul exterior nu mai trebuie să fie etichetat.
126. Ambalajele unice care corespund cerinţelor de etichetare în conformitate cu regulile privind transportul mărfurilor periculoase se etichetează atât în conformitate cu prezentul regulament, cât și cu regulile privind transportul mărfurilor periculoase. În cazul în care pictograma (pictogramele) de pericol prevăzută (prevăzute) de prezentul regulament se referă la același pericol ca și regulile privind transportul mărfurilor periculoase, pictograma (pictogramele) de pericol prevăzută (prevăzute) de prezentul Regulament nu mai trebuie să apară.

Secțiunea a 3-a
Formatele etichetării
Subsecțiunea 1
Etichetarea fizică și digitală

127. Elementele de etichetare pentru substanțele și amestecurile menționate la pct. 72 și 73 se furnizează pe o etichetă în format fizic (denumită în continuare «etichetă fizică»). Pe lângă eticheta fizică, elementele de etichetare menționate la pct. 72 și 73 pot fi furnizate în format digital (denumit în continuare «etichetă digitală»).
128. Prin derogare de la pct. 127, furnizorii pot include elementele de etichetare prevăzute în secțiunea 1.6 din anexa nr. 1 numai pe o etichetă digitală.
129. În cazul în care elementele de etichetare prevăzute în secțiunea 1.6 din anexa nr. 1 sunt furnizate numai pe o etichetă digitală, furnizorii, în urma unei cereri verbale sau scrise sau în cazul în care eticheta digitală este temporar indisponibilă la momentul achiziționării substanței sau a amestecului, furnizează elementele de etichetare respective prin mijloace alternative. Furnizorii pun la dispoziție aceste elemente independent de achiziție și în mod gratuit.
130. În cazul în care informațiile sunt furnizate prin intermediul unei etichete digitale, se aplică cerințele pentru etichetele digitale prevăzute la Subsecțiunea a 2-a din prezenta Secțiune.

Subsecțiunea a 2-a
Cerințe privind etichetarea digitală

131. În cazul în care, în temeiul pct. 114 furnizorul fixează sau imprimă un suport de date care face legătura cu o etichetă digitală, acesta se asigură că eticheta digitală îndeplinește următoarele norme generale și cerințe tehnice:
131.1. toate elementele de etichetare menționate pct. 72 trebuie să fie furnizate împreună într-un singur loc și separat de alte informații;
131.2. informațiile de pe eticheta digitală trebuie să aibă funcția de căutare;
131.3. informațiile de pe eticheta digitală trebuie să fie accesibile tuturor utilizatorilor și să rămână accesibile pentru o perioadă de cel puțin 10 ani sau pentru o perioadă mai îndelungată, în cazul în care alte acte legislative impun acest lucru;
131.4. eticheta digitală trebuie să fie accesibilă gratuit, fără a fi necesară înregistrarea, descărcarea sau instalarea de aplicații sau furnizarea unei parole;
131.5. informațiile de pe eticheta digitală trebuie să fie prezentate într-un mod care răspunde, de asemenea, nevoilor grupurilor vulnerabile și sprijină, după caz, adaptările necesare pentru a facilita accesul acestor grupuri la informații;
131.6. informațiile de pe eticheta digitală trebuie să fie accesibile prin cel mult două clicuri;
131.7. eticheta digitală trebuie să fie accesibilă prin intermediul tehnologiilor digitale utilizate pe scară largă și compatibilă cu toate sistemele de operare și browserele importante;
131.8. în cazul în care informațiile de pe eticheta digitală sunt accesibile în mai multe limbi, atunci când acestea sunt accesate, alegerea limbii nu trebuie să fie condiționată de localizarea geografică din care se accesează informația.
132. Se interzice urmărirea, analizarea sau utilizarea oricăror informații de utilizare în scopuri care depășesc ceea ce este absolut necesar pentru furnizarea unei etichete digitale.

Capitolul IV
AMBALAJELE

133. Ambalajele care conţin substanţe sau amestecuri periculoase respectă următoarele cerinţe:
133.1. ambalajele trebuie să fie proiectate și realizate în așa fel încât să împiedice orice pierdere de conţinut, cu excepţia cazurilor în care sunt prescrise alte dispozitive de siguranţă mai specifice;
133.2. materialele de confecţie a ambalajelor și a sistemelor de închidere să nu fie susceptibile de a fi atacate de conţinut, nici să formeze cu acesta compuși periculoși;
133.3. ambalajele și sistemele de închidere să fie rezistente și solide, astfel încât să fie exclusă orice posibilitate de pierdere de produs și să îndeplinească criteriile de siguranţă în condiţii normale de manipulare;
133.4. ambalajele prevăzute cu un sistem de închidere demontabil să fie proiectate în așa fel încât ambalajul să poată fi reînchis de mai multe ori, fără pierdere de conţinut.
134. Ambalajele care conţin o substanţă sau un amestec periculos, livrat publicului larg, trebuie să nu aibă o formă sau un aspect care să atragă ori să stârnească curiozitatea activă a copiilor, sau care să inducă în eroare consumatorii și, de asemenea, trebuie să nu aibă o prezentare similară sau un aspect utilizat(ă) pentru produsele alimentare sau pentru hrana pentru animale sau pentru produsele cosmetice ori medicinale, care să inducă în eroare consumatorii.
134.1. În cazul în care ambalajul conţine o substanţă sau un amestec care îndeplinește cerinţele de la secţiunea 3.1.1 din anexa nr.2, acesta trebuie să aibă un sistem de închidere rezistent la deschiderea de către copii, în conformitate cu secţiunile 3.1.2, 3.1.3 și 3.1.4.2 din anexa nr. 2.
134.2. În cazul în care ambalajul conţine o substanţă sau un amestec care îndeplinește cerinţele de la secţiunea 3.2.1 din anexa nr.2, acesta trebuie să fie prevăzut cu un dispozitiv de avertizare tactilă a pericolelor, în conformitate cu secţiunea 3.2.2 din anexa nr.2.
134.3. În cazul în care un detergent lichid de rufe destinat consumatorilor, astfel cum este definit în Legea nr. 277/2018 privind substantele chimice, este prezentat într-un ambalaj solubil de unică folosinţă, cu respectarea cerinţelor suplimentare din secţiunea 3.3, anexa nr.2.
135. Substanţele sau amestecurile periculoase pot fi furnizate consumatorilor și utilizatorilor profesionali prin intermediul staţiilor de alimentare numai dacă sunt îndeplinite condiţiile prevăzute în secţiunea 3.4 din anexa nr.2.
136. Pct. 135 nu se aplică substanţelor sau amestecurilor periculoase furnizate publicului larg fără ambalaj în conformitate cu pct. 106.
137. Ambalajul substanţelor și amestecurilor este considerat corespunzător cerinţelor de la pct. 133, sbpct. 133.1-133.3 atunci când se conformează cerinţelor aplicabile pentru transportul aerian, rutier, feroviar sau pe căi navigabile interioare al mărfurilor periculoase.

Capitolul V
STABILIREA CLASIFICĂRII ȘI ETICHETĂRII ARMONIZATE ALE SUBSTANȚELOR

138. O substanţă face obiectul clasificării și etichetării armonizate în cazul în care îndeplinește criteriile stabilite în anexa nr. 1 cu privire la următorele clase de pericol:
138.1. sensibilizarea căilor respiratorii, categoria 1, 1A sau 1B (anexa nr. 1, secţiunea 3.4);
138.2. mutagenicitatea celulelor embrionare, categoriile 1A, 1B sau 2 (anexa nr. 1, secţiunea 3.5);
138.3. cancerigenitate, categoriile 1A, 1B sau 2 (anexa nr. 1, secţiunea 3.6);
138.4. toxicitatea pentru reproducere, categoriile 1A, 1B sau 2 (anexa nr. 1, secţiunea 3.7);
138.5. perturbarea sistemului endocrin afectând sănătatea umană, categoria 1 sau 2 (anexa nr. 1, secţiunea 3.11);
138.6. perturbarea sistemului endocrin afectând mediul, categoria 1 sau 2 (anexa nr. 1 secţiunea 4.2);
138.7. persistenţă, bioacumulativitate și toxicitate (anexa nr. 1, secţiunea 4.3);
138.8. persistenţă și bioacumulativitate ridicate (anexa nr. 1, secţiunea 4.3);
138.9. persistenţă, mobilitate și toxicitate (anexa nr. 1, secţiunea 4.4);
138.10. persistenţă și mobilitate ridicate (anexa nr. 1, secţiunea 4.4).
139. Substanțele care au o clasificare armonizată sunt enumerate în partea 2 a anexei nr.6.
140. Substanțele care reprezintă substanțe active și care intră sub incidența Legii nr. 403/2023 privind introducerea pe piață a produselor fitosanitare și pentru modificarea unor acte normative, sau Hotărârii Guvernului nr. 344/2020 pentru aprobarea Regulamentului sanitar privind punerea la dispoziție pe piață și utilizarea produselor biocide, fac obiectul clasificării și etichetării armonizate.
141. Ministerul Mediului actualizează anexa nr. 6 și propune Guvernului spre aprobare, în funcție de modificările operate la nivelul Uniunii Europene.

Capitolul VI
PUBLICITATE

142. Orice publicitate pentru o substanţă clasificată ca fiind periculoasă conţine, după caz, pictogramele de pericol, cuvântul de avertizare, frazele de pericol și frazele EUH suplimentare prevăzute în anexa nr.2. Orice publicitate pentru o astfel de substanţă destinată vânzării către publicul larg include, de asemenea, menţiunea: „Urmaţi întotdeauna informaţiile de pe eticheta produsului.”.
143. Orice publicitate pentru un amestec clasificat ca fiind periculos sau care intră sub incidenţa pct. 90 conţine pictogramele de pericol, cuvintele de avertizare, frazele de pericol și frazele EUH suplimentare prevăzute în anexa nr.2. Orice publicitate pentru un astfel de amestec de vânzare către publicul larg include, de asemenea, menţiunea: „Urmaţi întotdeauna informaţiile de pe eticheta produsului.”.
144. Publicitatea pentru o substanţă sau un amestec clasificat ca periculos nu conţine menţiuni care nu trebuie să apară pe eticheta sau ambalajul substanţei sau amestecului respectiv în conformitate cu pct. 89.
145. Prin derogare de la pct. 143 și 144, pictogramele de pericol și cuvintele de avertizare pot fi omise dacă materialul publicitar nu este vizual.
146. Atunci când substanțele sau amestecurile sunt plasate pe piață prin vânzări la distanță, oferta indică în mod clar și vizibil elementele de etichetare menționate la pct. 72 și 73.

Capitolul VII
AUTORITĂŢILE COMPETENTE ȘI CONTROLUL RESPECTĂRII LEGISLAŢIEI
Secțiunea 1
Autorițățile competente

147. Agenția de Mediu creează și menține Sistemul național de suport al operatorilor economici în domeniul produselor chimice (Helpdesk) în conformitate cu Legea nr. 277/2018 privind substanțele chimice, pentru a oferi consultanţă producătorilor, importatorilor, distribuitorilor, utilizatorilor din aval și altor părţi interesate privind responsabilităţile și obligaţiile acestora în temeiul prezentului Regulament. 
148. Agenția Națională pentru Sănătate Publică este autoritatea desemnată responsabilă  pentru primirea informațiilor armonizate relevante referitoare la răspunsul în situații de urgență privind sănătatea și la măsurile preventive, în conformitate cu anexa nr. 8.
149. Importatorii și utilizatorii din aval care plasează pe piață amestecuri clasificate ca fiind periculoase pe baza efectelor lor fizice sau asupra sănătății prezintă, prin intermediul platformei electronice de gestionare a datelor privind riscurile chimice, Agenției Naționale pentru Sănătate Publică în conformitate cu pct. 148 informațiile menționate în partea B din anexa nr. 8.
150. Distribuitorii care plasează pe piață amestecuri clasificate ca fiind periculoase pe baza efectelor lor fizice sau asupra sănătății prezintă Agenției Naționale pentru Sănătate Publică în conformitate pct. 148 informațiile armonizate menționate în partea B din anexa nr. 8, în cazul în care aceștia distribuie ulterior amestecurile respective în alte țări sau în cazul în care le recreează identitatea de marcă sau le reetichetează. 
150.1. Respectiva obligație nu se aplică în cazul în care distribuitorii pot demonstra că Agenția Națională pentru Sănătate Publică a primit deja aceleași informații de la importatori și utilizatori din aval.
151. Agenția Natională pentru Sănătate Publică oferă toate garanţiile necesare pentru păstrarea confidenţialităţii informaţiilor primite. Astfel de informaţii pot fi utilizate numai pentru:
151.1. îndeplinirea cerinţelor medicale prin formularea unor măsuri preventive și curative, în special în eventualitatea unui caz de urgenţă;
151.2. la cererea Agenției Nationale pentru Sănătate Publică în scopul realizarii de analize statistice pentru a identifica unde pot fi necesare măsuri îmbunătățite de gestionare a riscului.
152. Informaţiile nu pot fi utilizate în alte scopuri.
153. Agenția Natională pentru Sănătate Publică dispune de toate informaţiile solicitate de la importatorii, utilizatorii din aval și distribuitorii menţionaţi la pct. 150 pentru a îndeplini sarcinile care le-au fost conferite în conformitate cu pct. 148.
154. Ministerul Sănătății prin Agenția Națională pentru Sănătate Publică examinează și elabolează propunerile în ceea ce privește modificarea anexei nr. 8, în vederea armonizării suplimentare a informaţiilor referitoare la răspunsul în situaţii de urgenţă privind sănătatea și la măsurile de precauţie, în funcție de modificările adoptate de Uniunea Europeană, în urma consultării cu Asociaţia europeană a centrelor antitoxice și a toxicologilor clinicieni (EAPCCT) și le prezintă Ministerului Mediului.

Secțiunea a 2-a
Controlul respectării legislaţiei și raportarea

155. Supravegherea pieţei şi controlul respectării cerinţelor privind clasificarea, etichetarea și ambalarea substanțelor și amestecurilor care sunt plasate și/sau la dispoziție pe piaţă se efectuează în condiţiile Legii nr.162/2023 privind supravegherea pieţei şi conformitatea produselor și Legii nr. 131/2012 privind controlul de stat.
155.1. Inspectoratul pentru Protecţia Mediului este autoritatea responsabilă de supraveghere a pieţei în domeniul reglementat de prezentul Regulament.
155.2. În cazul în care constată că o substanță și amestec chimic care intră sub incidenţa prezentului Regulament, prezintă un risc pentru sănătatea sau securitatea persoanelor, acesta efectuează o evaluare a etichetării substanţelor și amestecurile în cauză, acoperind toate cerinţele relevante stabilite în prezentul Regulament pentru a garanta că substanțele și amestecurile nu sunt plasate pe piaţă decât dacă au fost clasificate, etichetate și ambalate în conformitate cu prezentul Regulament. Operatori economici vizați cooperează în acest scop cu Inspectoratul pentru Protecţia Mediului, la solicitarea acestuia.
155.3. În cazul în care, pe parcursul evaluării menţionate la punctul 153.2, Inspectoratul pentru Protecţia Mediului constată că substanțele și amestecurile nu respectă cerinţele stabilite în prezentul Regulament, acesta solicită imediat operatorului economic vizat să întreprindă toate măsurile corective corespunzătoare pentru a aduce substanțele și amestecurile în conformitate cu cerinţele respective sau să îl retragă de pe piaţă sau să îl recheme într-un termen rezonabil, proporţional cu natura riscului stabilit de către aceasta.
155.4. Operatorul economic se asigură că sunt întreprinse toate măsurile corective corespunzătoare cu privire la toate substanțele și amestecurile vizate pe care acesta le-a pus la dispoziţie pe piaţă.
155.5. În cazul în care operatorul economic nu întreprinde măsurile corective în termenul menţionat la punctul 155.3, Inspectoratul pentru Protecţia Mediului ia toate măsurile corespunzătoare pentru a interzice sau a restricționa punerea la dispoziţie pe piață substanțele și amestecurile ori pentru a retrage sau a rechema substanțele și amestecurile de pe piaţă. Inspectoratul pentru Protecţia Mediului informează Ministerul Mediului, Agenția de Mediu  despre măsurile luate.
156. Fără a aduce atingere pct 71, Inspectoratul pentru Protecția Mediului, în procesul supravegherii pieții a respectării cerințelor de clasificare și etichetare, este în drept să folosească clasificarea inclusă în Inventarul de clasificare și etichetare al Uniunii Europene, deținut de Agenția Europeană pentru Produse Chimice (ECHA).
157. În sensul pct. 155, Inspectoratul pentru Protecția Mediului monitorizează plângerile sau rapoartele referitoare la nerespectarea prezentului Regulament și verifică dacă au fost luate măsurile corective menţionate la Legea nr. 162/2023 privind supravegherea pieței și conformitatea produselor.
158. Inspectoratul pentru Protecția Mediului prezintă raportul anual Guvernului, până la data de 30 martie asupra rezultatelor supravegherii pieții pe domeniul reglementat de prezentul Regulament și Legea nr. 162/2023 privind supravegherea pieței și conformitatea produselor.
159. Inspectoratul pentru Protecția Mediului și Agenția Națională pentru Sănătate Publică cooperează între ele pentru îndeplinirea sarcinilor lor în conformitate cu prezentul regulament și acordă autorităţilor sprijinul necesar și util în acest scop.

CAPITOLUL VIII
MODIFICAREA ANEXELOR

160. Ministerul Mediului este responsabil pentru actualizarea anexelor nr. 1 – 6 și le propune Guvernului spre aprobare, în cazul în care Uniunea Europeană adoptă modificările corespunzătoare.
161. Ministerul Mediului, în baza propunerilor în ceea ce privește modificarea anexei nr. 8, menționate în pct. 154, o propune spre aprobare Guvernului în vederea armonizării suplimentare a informaţiilor referitoare la răspunsul în situaţii de urgenţă în domeniul sănătății și la măsurile de prevenire, în cazul în care Uniunea Europeană adoptă modificările corespunzătoare.

CAPITOLUL IX
DISPOZIŢII FINALE ȘI TRANZITORII

Secțiunea 1
Dispoziții finale

162. Prezentul regulament intră în vigoare la expirarea a 12 luni de la data publicării în Monitorul Oficial al Republicii Moldova.
163. Agenția Națională pentru Sănătate Publică prin intermediu Centrului de informare toxicologică, în temeiul art.11alin. (1) lit. a) din Legea nr. 277/2018 privind substanțele chimice, dispune de mijloacele electoronice pentru crearea și transmiterea Indentificatorului de Produs (IP), în termen de 36 de lunii de la data intrării în vigoare a prezentului Regulament.
164. Informațiile care trebuie transmise de importatorii, utilizatorii din aval și distribuitorii relevanți referitoare la răspunsul în situații de urgență în domeniul sănătății se transmit de la expirarea a 36 de luni de la data intrării în vigoare a prezentului Regulament.

Secțiunea a 2-a
Dispoziții tranzitorii

165. Cerințele din prezentul Regulament privind clasificarea, etichetarea și ambalarea se aplică substanțelor de la expirarea a 12 luni de la intrarea în vigoare a prezentului Regulament.
166. Cerințele din prezentul Regulament privind clasificarea, etichetarea și ambalarea se aplică amestecurilor de la expirarea a 36 de luni de la intrarea în vigoare a prezentului Regulament.
167. Prin derogare de la pct. 165 și 166, substanțele și amestecurile pot fi clasificate, etichetate și ambalate în conformitate cu prezentul Regulament înainte de 12 luni de la intrarea și respectiv 36 de luni de la intrarea în vigoare.
